梅尧臣
潘歙州怪予遂行与黄君同路黄先游浙矣依韵酬
未识潘岳貌，已知潘岳名。
去年改藩屏，暂此解佩缨。
一见意已合，谈笑仆屡更。
岂唯文学富，况亦论事精。
溪边昔欲罢，屑屑秋雨零。
於今又闻蝉，重起悲凉情。
作诗远见招，值我将西行。
譬彼矫翼鸟，革然顾侣鸣。
苍山不可陟，空入江上舲。
黄君虽云约同泛，明日自访柳恽汀。
寒儒所向多不成，或西或东车马惊。
高楼登望酸目睛，欲观弄涛仍脍鲸。
新安太守空相迎，举手谢君江水清。